**ΟΔΥΣΣΕΙΑ ΡΑΨΩΔΙΑ ζ΄ (στίχοι185-259) σελ. 75-77 ΕΡΩΤΗΣΕΙΣ ΚΑΙ ΕΝΔΕΙΚΤΙΚΕΣ ΑΠΑΝΤΗΣΕΙΣ**

1. **Να δείξετε αν ο λόγος του Οδυσσέα είναι οργανωμένος με τρόπο που εξυπηρετεί τον σκοπό του.**

Ο λόγος του Οδυσσέα προς τη Ναυσικά έχει την ακόλουθη δομή:

**α. Δήλωση ικεσίας – Προσφώνηση (στ. 185)** : Ο Οδυσσέας παρουσιάζεται ως ικέτης και προσφωνεί την άγνωστη κοπέλα με την τιμητική και κολακευτική λέξη δέσποινα (=αρχόντισσα, αφέντρα), αφού δεν γνωρίζει το όνομά της.

**β. Εγκώμια για την ομορφιά της (στ. 185-206) :** Εκφράζει με γενναιοδωρία το θαυμασμό του για την ομορφιά της κοπέλας και πλέκει το εγκώμιό της είτε με κολακευτικές λέξεις και φράσεις (ομορφιά - Τόση ομορφιά ποτέ δεν είδα ως τώρα – θάμπωσα και δεν χορταίνω να κοιτώ – θαμπωμένος – σε θαυμάζω – Έκθαμβος μένω) είτε με κάποια φιλοφρονητική λεπτότητα και διακριτικότητα (απορία μήπως πρόκειται για κάποια θεά, παρομοίωση με το βλαστάρι φοινικιάς κ.ά.). Με αυτές του τις φιλοφρονήσεις επιδιώκει να κερδίσει τη συμπάθεια της Ναυσικάς. Επίσης παρομοιάζει τη Ναυσικά με ένα βλαστάρι φοινικιάς που κάποτε στη Δήλο, από την ομορφιά του θαμπώθηκε.

**γ. Αναφορά στις περιπέτειές του (στ. 207-214)** : Ύστερα από την προσπάθειά του να κερδίσει τη συμπάθεια της Ναυσικάς, επιδιώκει τώρα να κερδίσει τη συμπόνια της, κάνοντας λόγο για τα δεινά που έχει υποστεί και, κυρίως, για τους κινδύνους που πέρασε στα πελάγη. Παράλληλα, εκφράζει το παράπονό του πως κάποιος θεός τον κατατρέχει, καθώς και το φόβο πως θα τα βάσανά του θα συνεχιστούν, προκαλώντας τον οίκτο της βασιλοπούλας και ζητώντας έμμεσα την προστασία της. **δ. Αίτημα (στ. 215-220**) : Ο Οδυσσέας ζητά από τη Ναυσικά να δείξει έλεος και διατυπώνει ένα διττό αίτημα: ζητά να του δείξει η κοπέλα το δρόμο για την πόλη και να του δώσει ένα ρούχο, έστω παλιό και φτωχικό, για να καλύψει τη γύμνια του. στ. **ε. Ευχές (στ. 221-224)** : Ο Οδυσσέας ολοκληρώνει το λόγο του προς τη Ναυσικά με τις κατάλληλες ευχές, μια γενική (Εύχομαι οι θεοί να σου χαρίσουν ό,τι βαθιά η ψυχή σου λαχταρά) και μια συγκεκριμένη πολλαπλή (σύζυγο, σπιτικό κι ομόνοια να σου δώσουν εύφημη), για όσα λαχταράει ένα ανύπαντρο κορίτσι (σύζυγο, οικογένεια, ομόνοια και αγάπη συζυγική, καλό όνομα). Κατ’ αυτόν τον τρόπο την ευαισθητοποιεί και αυξάνει την πιθανότητα να κερδίσει τη συμπάθειά της, ενώ προεξοφλεί την ανταπόκρισή της. Με όλα τα παραπάνω επιτυγχάνεται ο σκοπός του Οδυσσέα, κάτι που καθίσταται αντιληπτό μέσα από τα λόγια και την αντίδραση της Ναυσικάς.

**2.** **Ο ικετευτικός λόγος του Οδυσσέα επιμένει στην εξωτερική ομορφιά της Ναυσικάς, ενώ οι δικοί της λόγοι αποκαλύπτουν την ψυχική ομορφιά της. Να το αποδείξετε με στοιχεία και στίχους του κειμένου.**

 Στον ικετευτικό του λόγο προς τη Ναυσικά, ο Οδυσσέας επιμένει στην εξωτερική εμφάνιση της κοπέλας και της εκφράζει τον θαυμασμό του. Από την άλλη πλευρά, τα λόγια της Ναυσικάς αποκαλύπτουν την ψυχική της ομορφιά. Ειδικότερα η Ναυσικά:

* Ανταποδίδει στον Οδυσσέα φιλοφρονήσεις σύντομα και διακριτικά, υπογραμμίζοντας την αξία και τη σύνεσή του (στ. 229).
* Τον παρηγορεί για τα βάσανά του, υποστηρίζοντας πως ο Δίας είναι υπεύθυνος για τη μοίρα του κάθε ανθρώπου και πως, όπως άλλωστε όλοι οι άνθρωποι, έτσι και εκείνος θα πρέπει να υπομείνει τη δική του μοίρα (στ. 230-234).
* Ανταποκρίνεται στα αιτήματά του, υποσχόμενη πως θα του δώσει ρούχα να φορέσει και πως θα τον οδηγήσει στην πόλη, αποκαλύπτοντας παράλληλα το σεβασμό της προς το θεσμό της φιλοξενίας (στ. 235-239).
* Τέλος, του δίνει με προθυμία πληροφορίες που τον ενδιαφέρουν: ότι βρίσκεται στη χώρα των Φαιάκων, της οποίας βασιλιάς είναι ο πατέρας της, ο Αλκίνοος (στ. 239-241).

**3. Με βάση τα λόγια της, να δώσετε τα χαρακτηριστικά της βασιλοπούλας Ναυσικάς:**

 Η Ναυσικά, επομένως, χαρακτηρίζεται από: ευγένεια, ωριμότητα και σύνεση, ευαισθησία, φιλόξενη διάθεση, ευσέβεια, συμπόνια και φιλευσπλαχνία.

**4. Ποιες αντιλήψεις των ομηρικών ανθρώπων: α. για την ιδανική οικογένεια, β. για τη διανομή των αγαθών αντίστοιχα, στους στίχους α. 221-224, β. 230-234;**

α. Ο Οδυσσέας ολοκληρώνει το λόγο του προς τη Ναυσικά με τις κατάλληλες ευχές, μια γενική (Εύχομαι οι θεοί να σου χαρίσουν ό,τι βαθιά η ψυχή σου λαχταρά) και μια συγκεκριμένη πολλαπλή (σύζυγο, σπιτικό κι ομόνοια να σου δώσουν εύφημη), για όσα λαχταράει ένα ανύπαντρο κορίτσι (σύζυγο, οικογένεια, ομόνοια και αγάπη συζυγική, καλό όνομα). Μάλιστα, μέσα από την διατύπωση της δεύτερης ευχής, διαφαίνεται και η αντίληψη των ανθρώπων της ομηρικής εποχής για την ιδανική οικογένεια, σύμφωνα με την οποία δεν υπάρχει καλύτερο και ισχυρότερο στήριγμα για ένα σπιτικό, παρά όταν ομοφρονούν κι ομονοούν στο σπίτι ο άνδρας και η γυναίκα.

β. Η Ναυσικά, θέλοντας να παρηγορήσει τον Οδυσσέα για τα βάσανα που έχει υποστεί, υποστηρίζει πως, τόσο η ευτυχία όσο και η δυστυχία των ανθρώπων, προέρχονται από τους θεούς. Θεωρεί το Δία υπεύθυνο για τη μοίρα του καθενός (εκείνος μοιράζει τις χαρές και τις λύπες, χωρίς να κάνει διακρίσεις ανάμεσα στους ανθρώπους) και ισχυρίζεται πως, όπως κάθε άνθρωπος αντιμετωπίζει καρτερικά τα δεινά του, κατά τον ίδιο τρόπο και ο Οδυσσέας πρέπει να υπομείνει τη δική του μοίρα. Επομένως, οι άνθρωποι της ομηρικής εποχής πιστεύουν πως οι θεοί στέλνουν τις χαρές και τις λύπες στους ανθρώπους, χωρίς να τους ξεχωρίζουν σε απλούς και άσημους και σε επιφανείς, σε πλούσιους και σε φτωχούς.

**4. Με αφορμή τα λόγια της Ναυσικάς για τους ικέτες και τους ξένους να γράψετε τι ξέρετε για το θεσμό της ικεσίας.**

γ. Η ικεσία ήταν ένας θεσμός της αρχαίας ελληνικής κοινωνίας, ο οποίος προστατευόταν από τον Ικέσιο Δία, όπως η φιλοξενία από τον Ξένιο Δία. Ο Δίας δηλαδή προστάτευε όλους εκείνους που είχαν ανάγκη: τους ξένους, τους ικέτες, αλλά και τους φτωχούς. Οι θεσμοί αυτοί είχαν θρησκευτική ιερότητα, καθώς εξυπηρετούσαν κοινωνικές ανάγκες της εποχής, από τη στιγμή που δεν υπήρχε ούτε νομοθεσία που να προστατεύει τους ξένους ούτε καμία υποδομή για τις ανάγκες τους (ύπνος, διατροφή κ.λπ.), όπως για παράδειγμα, πανδοχεία.

**---------------------------------------------------------------------------------------------------------------------------**

**ΟΔΥΣΣΕΙΑ ΡΑΨΩΔΙΑ ι ( στ. 240-512) σελ. 91-94 ΕΡΩΤΗΣΕΙΣ-ΕΝΔΕΙΚΤΙΚΕΣ ΑΠΑΝΤΗΣΕΙΣ**

**ΕΝΟΤΗΤΕΣ-ΠΛΑΓΙΟΤΙΤΛΟΙ**1. "Η είσοδος του Οδυσσέα και των συντρόφων του στη σπηλιά του Πολύφημου" (240-254)
2. "Ο ερχομός του Κύκλωπα" (255-277)
3. "Ο Οδυσσέας ζητά από τον Κύκλωπα φιλοξενία" (278-299)
4. "Ο Κύκλωπας καταβροχθίζει δύο συντρόφους" (300-330)

5. "Ο Οδυσσέας ελέγχει την οργή του" (331-352)

6. "Το σχέδιο του Οδυσσέα" (353-372)

7. "Η τύφλωση του Πολύφημου" (373-444) (α. ετοιμάζει έναν πάσσαλο, β. δίνει κρασί στον Κύκλωπα γ. τον παραπλανά με το όνομα «Ούτις)

8. "Ο τυφλός Πολύφημος μένει αβοήθητος" (445-459)

9. "Η έξοδος από τη σπηλιά" (450-512)

**ΕΡΩΤΗΣΕΙΣ**

**1. Σε ποιους στίχους χρησιμοποιείται η τεχνική της προοικονομίας; Να τους αναλύσετε**

Α) στ. 253-254 : Ο Οδυσσέας λέει ότι θα ήταν συμφερότερο να άκουγε τους συντρόφους του και να έφευγαν από τη σπηλιά. Έτσι προετοιμαζόμαστε να ακούσουμε τις περιπέτειες που θα ακολουθήσουν μόλις εμφανιστεί ο Κύκλωπας.

Β) στ. 300-304 : η αλαζονική στάση του Πολύφημου προαναγγέλλει την τιμωρία του.

Γ) στ. 503-506 : τα λόγια του Κύκλωπα προοικονομούν (προβλέπουν) τα βάσανα που θα περάσει ο Οδυσσέας.

**2. Σε ποια σημεία της ενότητας βλέπουμε το δόλους (τα ψέματα) του Οδυσσέα; Να τα αναλύσετε**

Α) στ. 314-316 : Ο Οδυσσέας λέει στον Πολύφημο ότι το καράβι του έχει καταστραφεί και πως τάχα δεν έχει άλλους συντρόφους, ενώ εμείς ξέρουμε πως αυτό είναι ψέμα.

Β) στ. 393-396 : ο Πολύφημος πίνει με ευχαρίστηση το κρασί που του προσφέρει ο Οδυσσέας, ενώ εμείς γνωρίζουμε πως η προσφορά του κρασιού ήταν μέρος του σχεδίου της τύφλωσης του Κύκλωπα.

Γ) στ. 409-410 : Ο Οδυσσέας λέει στον Πολύφημο ότι ονομάζεται Ούτις, ενώ εμείς ξέρουμε ότι αυτό είναι ψέμα.

**3. Ποιοι πολύ σημαντικοι θεσμοί προβάλλονται στο απόσπασμα αυτό;**

Στην ενότητα αυτή προβάλλονται οι δύο πολύ σημαντικοί θεσμοί της ομηρικής εποχής : αυτός της φιλοξενίας και αυτός της ικεσίας. Ο Οδυσσέας και οι σύντροφοί του παρουσιάζονται στον Πολύφημο ως ικέτες και επικαλούνται τον ξένιο Δία, ζητώντας φιλοξενία (293-297). Ο Πολύφημος θα έπρεπε να πράξει ό, τι ο Τηλέμαχος στον Μέντη ή η Ναυσικά στον Οδυσσέα. Όμως ο Κύκλωπας, όχι μόνο δεν περιποιήθηκε τους ικέτες, αλλά καταβρόχθισε κάποιους από αυτούς και σκόπευε να τους φάει όλους!

**---------------------------------------------------------------------------------------------------------------------------**